સાયકોલોજિસ્ટ નવપલ્લવિત પારમિતાની મનઃપરિસ્થિતિ પામી ગયો. એણે સામેથી ‘હેલો મોમ!’ સંબોધન કર્યુ. પારમિતા અપરાધભાવ ન અનુભવે એટલા માટે સાયકોલોજિસ્ટ એવા નવપલ્લવિતે પારમિતાનું કાઉન્સેલિંગ શરૂ કર્યું, ‘મોમ! જીવનમાં અવરનેશ રાખવી અતિ આવશ્યક છે. છતાં કોઈ ઘટના જીવનમાં એવી બની જાય જેના પર પોતાનો કોઈ કાબુ ન હોય તો એવા સંજોગોને ડેસ્ટિની સમજીને સ્વીકારી લેવું. માણસ સભાનતા અને આયોજનપૂર્વક ખરાબ કૃત્ય કરે કે સામેવાળાને હાનિ પહોંચાડે એને અપરાધ કહેવાય. આથી સમય-સંજોગોને ધ્યાનમાં રાખીને નિર્ણય પર પહોંચી શકાય કે જે-તે વ્યક્તિ અપરાધી છે કે નહીં. મોમ! મારો આ રીતે જન્મ થવા પાછળ કોઈ કુદરતનો સંકેત હશે. આથી, તમે તમારી જાતને ફિટકારો નહીં, જે થવાનું હતું એ વર્ષો પહેલા થઈ ચૂક્યું, હવે નાહકના દુઃખી થવાનો કોઈ મતલબ નથી.’